दूए विश्वयुद्ध च जर्मनी ने अपनी फौजी ते उद्योगिक ताकत करी दुनिया च तबाही मचाई ओड़ी ही। बड़े देशें गी जित्तेआ, बड़ें गी तबाह् कीता, पर अखीर मित्तर देशें दी सांझी ताकत दे अग्गें उसी हार मन्ननी पेई। दुनिया दे दौं देशें दा सारें कोला जादा जान्नी ते माल्ली नुक्सान होआ। एह् देश हे रूस ते जर्मनी। जर्मनी ने हथ्यार सुट्टी ओड़े। रूस ने पूर्वी ते इंगलैंड-अमरीका बगैरा ने पच्छमी जर्मनी पर कब्जा करी लेआ। फ्रैंकफर्ट पच्छमी जर्मनी च पौंदा ऐ। जंग दी तबाही दे बाद एह् तकरीबन भलेआं नमां-शैह्र गै बनियै उब्भरेआ ऐ। जर्मन लोक बड़े मैह्नती न, ओ बेह्ले नेईं बेही सकदे। नमें-नमें कम्म ते आविश्कार करने च लग्गे रौंह्दे न। तां गै ते इन्नी तबाही दे बाद बी जर्मनी ने उद्योगिक, विग्यानिक ते आर्थक तौर पर इन्नी जादा तरक्की कीती जे अमरीका ते इंगलैंड नेह् देस बी र्हान होई गे। जर्मनी दी तरक्की गी दिक्खियै विशेशग्य इसी आर्थिक ‘मिरेकल’ जा चमत्कार आखन लगी पे। पिच्छड़े ते बकासशील देशें दे लोक, जि’दे च साढ़ा भारत बी शामल ऐ, जर्मनी ते जापान दी इस तरक्की ते उं’दे लोकें दी मैह्नत ते कम्म करने दी लगन कोला मता किश सिक्खी सकदे न।